খাবারের সাতকাহন  খাবার অপচয় করবেন না, পারলে সব খেয়ে ফেলুন-এ কথাই লেখা আছে টপক্যাপির বুফে টেবিলের সামনে। প্রায় ৪০ পদের খাবার সাজানো থাকবে এখানে। ইচ্ছামতো খাবার বেছে নিতে পারবেন। শুধু মুরগিরই থাকবে গোটা ছয়েক পদ, গরু-খাসির পদ তো আছেই। ছোট-বড় চিংড়ি, ক্র্যাবও আছে লোভনীয়  তালিকায়। মাছ আছে হরেক পদের। এর মধ্যে সামুদ্রিক ক্যাটল মাছ, রূপচাঁদা থাকে।  সবজি, সালাদও থাকবে কয়েক পদের। আছে স্যুপও। নজর কেড়ে নিতে পারে গোটা রুই মাছের রান্না। দুপুরের বুফেতে দাম পড়বে ৪৩০ টাকা। আর রাতের বুফেতে দাম ৬০০ টাকা। দামের এই তারতম্যের কারণ জানতে চাইলে প্রতিষ্ঠানের মহাব্যবস্থাপক নজরুল ইসলাম বললেন, দুপুরের দিকে ভর্তা, ডাল ইত্যাদি খাবার বেশি থাকে। অন্যদিকে রাতের বেলা রিচ ফুডের পরিমাণ থাকে বেশি। এ কারণেই দামের এ তফাত।  টার্কিশ, থাই ও ইন্ডিয়ান ধরনের বুফের বাইরেও আছে ৪২৯ পদের খাবার। চাইলে ইচ্ছামতো  বেছে নিতে পারবেন মেন্যু থাকে। দাম নাগালের মধ্যেই।  রেস্তোরাঁটি দোতলা হলেও নিচতলাতেই থাকে মূল খাবারের আয়োজন। তবে বিশেষ অনুষ্ঠানে দোতলাও ব্যবহার করা হয়। এ ছাড়া দুটি আলাদা কক্ষ আছে। সেখানে ২০-৩০ জনের ব্যক্তিগত পার্টি আয়োজন করতে পারবেন। একসঙ্গে ২০০ জন অতিথিকে খাবার সরবরাহ করতে পারবে টপক্যাপি। এ জন্য আলাদা কোনো চার্জ দিতে হবে না, শুধু খাবারের টাকা দিলেই চলবে। সঙ্গে বিনা মূল্যে পাবেন এর বিশাল গাড়ি রাখার জায়গা। একসঙ্গে ২৫টি গাড়ি রাখা যাবে।